bluuebunny/crossref_metadata_2025 huggingface dataset:
Επίδραση της δομής των συνθέτων στην ερμηνεία
Authors: Σερακιώτη Δήμητρα
Published: September 2021

Στην παρούσα διδακτορική διατριβή εξετάζεται πειραματικά η σημασιολογική επίδραση που ασκεί ο μηχανισμός της σύνθεσης στη Νέα Ελληνική σε σύνθετα με τα βασικά χρώματα. Για τη διεξαγωγή του πειράματος χρησιμοποιήθηκε ως εργαλείο το πείραμα των Berlin & Kay (1969), σύμφωνα με τους οποίους κάθε γλώσσα περιέχει βασικές κατηγορίες χρωμάτων και για κάθε χρωματικό όρο ανά γλώσσα υπάρχει μία κεντρική τιμή. Στόχος της εμπειρικής αυτής μελέτης είναι α) να εξεταστεί πειραματικά αν η αντίληψη των ομιλητών στα σύνθετα χρώματα βρίσκεται μεταξύ των δύο συνθετικών ή τείνει περισσότερο στο πρώτο ή στο δεύτερο συνθετικό, με βάση το χρωματικό φάσμα ή μέσω του μηχανισμού της παράφρασης, και να μελετηθούν οι σημασιολογικές διεργασίες που επιτελούνται μέσω της σύνθεσης, β) να ερευνηθεί αν η αλλαγή στη σειρά των συστατικών δημιουργεί και διαφορετική εκτίμηση από τους ομιλητές. Παρά το γεγονός ότι στη βιβλιογραφία τα σύνθετα με τα βασικά χρώματα θεωρούνται ως παρατακτικά και παρ’ όλο που θα περιμέναμε ο φυσικός ομιλητής να έχει την εκτίμηση πως το δεύτερο συστατικό είναι το πιο βασικό, με βάση τον κανόνα της δεξιόστροφης κεφαλής που ισχύει για την Ελληνική, τα δεδομένα των πειραμάτων διαψεύδουν και τις δύο αυτές υποθέσεις. Συγκεκριμένα, η αντίληψη για τα σύνθετα τείνει περισσότερο στο πρώτο συνθετικό, π.χ. στο κιτρινοπράσινο η εκτίμηση των ομιλητών τείνει περισσότερο στο κίτρινο παρά στο πράσινο, ενώ στο πρασινοκίτρινο δίνεται έμφαση περισσότερο στο πράσινο από ό,τι στο κίτρινο. Αυτό μπορεί ενδεχομένως να συνδέεται με την προοδευτική (από τα αριστερά στα δεξιά) επεξεργασία του λόγου, όπως παρατηρείται σε προτασιακό επίπεδο. Επίσης, η εναλλαγή στη σειρά των συστατικών δεν δημιουργεί και διαφορετική εκτίμηση. Η επιστημονική συμβολή της παρούσας διδακτορικής διατριβής έγκειται στο ότι για πρώτη φορά εξετάζεται πειραματικά η επίδραση που ασκεί ο μηχανισμός της σύνθεσης στην ερμηνεία σε σύνθετα με τα βασικά χρώματα. Ως προς το θεωρητικό υπόβαθρο προτείνεται μια νέα κατηγοριοποίηση των παρατακτικών συνθέτων της Νέας Ελληνικής, βασισμένη στη λεξική σημασιολογία, ενώ για πρώτη φορά γίνεται συστηματική αναπαράσταση των συνθέτων της Νέας Ελληνικής με διαγράμματα Venn.
Introducing environmental principles, methodology and tools for bioclimatic urban open space design of mediterranean cities
Authors: Τσίτουρα Μαριάννα
Published: September 2021

Η διαμόρφωση και ο σχεδιασμός των ανοιχτών χώρων σε μια πόλη καθορίζει την ποιότητα ζωήςκαι το περιβάλλον σε αυτή. Σκοπός της παρούσας έρευνας είναι η εισαγωγή περιβαλλοντικώνκριτηρίων στην διαδικασία σχεδιασμού των αστικών ελεύθερων χώρων.Αρχικά αναλύονται οι συνθήκες άνεσης σε υπάρχοντες αστικούς ελεύθερους χώρους της Κρήτης που έχουν επανασχεδιαστεί την τελευταία δεκαετία, όπου τεκμηριώνεται η άποψη ότι απαιτείται να ενταχθούν κλιματολογικοί και μικροκλιματικοί παράγοντες κατά τον σχεδιασμό. Για την απλή ενσωμάτωση από οποιοδήποτε αρχιτέκτονα της νέας «ενεργειακής παλέτας σχεδιασμού» χωρίς την απαίτηση χρήσης πολύπλοκων υπολογιστικών εργαλείων και δυναμικών μοντέλων δημιουργείται εργαλείο καθορισμού των παραμέτρων άνεσης για τους καλοκαιρινούς μήνες που το πρόβλημα χρήσης του ελεύθερου χώρου είναι περισσότερο απαιτητικό και δύσκολο.Τέλος για τεκμηριωμένη μελέτη και καθορισμό των βιοκλιματικών δεικτών που διέπουν τουςαστικούς ελεύθερους χώρους δημιουργείται αναλυτική μεθοδολογία βιοκλιαμτικού σχεδιασμού αστικών ελεύθερων χώρων που ενσωματώνει τόσο την φάση σχεδιασμού, υλοποίησης και επαλήθευσης των αποτελεσμάτων του σχεδιασμού. Με την εφαρμογή της προτεινόμενης μεθοδολογίας συντελείται διαμόρφωση του μικροκλίματος των υποπεριοχών μελέτης καθώς και περιορισμός των εκπομπών ρύπων ώστε οι χώροι που δημιουργούνται να μπορούν να είναι βιώσιμοι και λειτουργικοί. Η μελέτη περιλαμβάνει επίσης εφαρμογή και επαλήθευση της προτεινόμενης μεθοδολογίας σε ποικιλία χώρων στην Κρήτη.
Δυναμική και ευστάθεια δομικών στοιχείων που φέρουν αναπνέουσα ρωγμή
Authors: Μπούμπουλας Αθανάσιος
Published: September 2021

Στις μέρες μας, η απαίτηση για εξοικονόμηση υλικού και, κατ’ επέκταση, κόστους έχει οδηγήσει στο σχεδιασμό ελαφρών και λεπτών κατασκευών, όπως οι μεταλλικές δομές αεροσκαφών και οι μεταλλικές γέφυρες μεγάλων ανοιγμάτων. Παράλληλα όμως, η εξοικονόμηση υλικού έχει αυξήσει την πιθανότητα απώλειας της ευστάθειας των κατασκευών, λόγω λυγισμού αξονικά θλιβόμενων δομικών τους στοιχείων. Παρότι αυτή η πιθανότητα αστοχίας λαμβάνεται υπόψη κατά το σχεδιασμό των κατασκευών, εντούτοις δεν μπορεί να αποτραπεί πλήρως κατά τη λειτουργία τους. Συχνά, τα δομικά τους στοιχεία εμφανίζουν ρωγμές, οι οποίες μπορεί να τα εξαναγκάσουν σε λυγισμό για φορτίσεις μικρότερες εκείνων του σχεδιασμού. Πέραν τούτου, οι ρωγμές μπορεί να επηρεάσουν και τη μεταλυγισμική συμπεριφορά των δομικών στοιχείων, δηλαδή την ικανότητά τους να παραλαμβάνουν περαιτέρω φόρτιση μετά το λυγισμό. Έτσι, για να διασφαλιστεί η ομαλή και αδιάκοπη λειτουργία των κατασκευών εφαρμόζονται τεχνικές για την έγκαιρη ανίχνευση των ρωγμών που φέρουν. Αρκετά συχνά, αυτό επιτυγχάνεται με μη καταστροφικές τεχνικές, οι οποίες βασίζονται στα δυναμικά χαρακτηριστικά των κατασκευών, όπως φυσικές συχνότητες, φυσικές μορφές ταλάντωσης κλπ. Μετά την ανίχνευση των ρωγμών εκτιμάται η δομική ακεραιότητα των κατασκευών, έτσι ώστε να ληφθούν οποιεσδήποτε διορθωτικές κινήσεις, όπως αντικαταστάσεις ή επισκευές δομικών στοιχείων. Συγκεκριμένα, εκτιμάται η επίδραση των ρωγμών στην αξονική θλιπτική φόρτιση που μπορούν να φέρουν τα δομικά στοιχεία, και κατ’ επέκταση οι κατασκευές, δίχως να απολέσουν την ευστάθειά τους. Ένα ζήτημα, όμως, που ανακύπτει στα προβλήματα δυναμικής και ευστάθειας κατασκευών είναι η προσομοίωση των ρωγμών. Στις μέχρι σήμερα ερευνητικές προσπάθειες, το κλείσιμο των επιφανειών των ρωγμών, μερική ή ολική επαφή τους, είτε αγνοείται παντελώς είτε αντιμετωπίζεται ανεπαρκώς, λόγω της μη γραμμικής και πολύπλοκης φύσης του. Για το λόγο αυτό στην παρούσα διατριβή καταστρώνεται μια υπολογιστική διαδικασία, η οποία προσομοιώνει αριθμητικά το κλείσιμο της ρωγμής, μέσω της μεθόδου των πεπερασμένων στοιχείων, και μελετά την επίδρασή του στην ταλαντωτική και τη μεταλυγισμική συμπεριφορά δοκών και στύλων.
Ηλεκτροφυσιολογική μελέτη οφθαλμών σε ασθενείς με βήτα μεσογειακή αναιμία
Authors: Δεττοράκη Μαρία
Published: September 2021

Σκοπός της μελέτης ήταν να εκτιμηθεί ο ρόλος διαφόρων διαγνωστικών εξετάσεων στην ανίχνευση πρώιμων αλλοιώσεων του αμφιβληστροειδή ασθενών με ομόζυγη β-μεσογειακή αναιμία. Μέθοδος: Στη μελέτη συμπεριελήφθησαν τριάντα οκτώ ασθενείς με ομόζυγη β-μεσογειακή αναιμία χωρίς συμπτώματα από τους οφθαλμούς, οι οποίοι υποβάλλονταν σε συχνές μεταγγίσεις αίματος και λάμβαναν αγωγή αποσιδήρωσης με δεσφερριοξαμίνη (ομάδα Α, n=13), δεφερασιρόξη (ομάδα Β, n=11) ή συνδυασμό δεσφερριοξαμίνης με δεφεριπρόνη (ομάδα Γ, n=14) και 14 υγιείς μάρτυρες ίδιας ηλικίας και φύλου. Όλοι οι συμμετέχοντες υποβλήθηκαν σε βυθοσκόπηση και μελέτη με ηλεκτροαμφιβληστροειδογράφημα (ΗΑΓ), οπτικά προκλητά δυναμικά ινιακού λοβού (ΔΙΛ), πολυεστιακό ΗΑΓ, αυτοφθορισμό βυθού και οπτική τομογραφία συνοχής (OCT) της ωχράς κηλίδας. Αποτελέσματα: Δύο ασθενείς εμφάνισαν διαταραχές του μελάγχρου επιθηλίου στη βυθοσκόπηση. Το σκοτοπικό ΗΑΓ ανέδειξε ελαττωμένο ύψος του κύματος α στις ομάδες Α, Β και Γ (p=0,03, p=0,002 και p=0,002, αντίστοιχα) και ελαττωμένο ύψος του κύματος β στις ομάδες Β και Γ (p=0,002 και p=0,01, αντίστοιχα) σε σύγκριση με την ομάδα ελέγχου. Το φωτοπικό ΗΑΓ έδειξε παράταση του λανθάνοντα χρόνου εμφάνισης του κύματος β στις ομάδες Α και Γ (p=0,03 και p=0,03, αντίστοιχα). Η απάντηση στο μέγιστης απάντησης ΗΑΓ και στα ΔΙΛ δεν διέφερε ανάμεσα στις ομάδες. Το πολυεστιακό ΗΑΓ φανέρωσε μειωμένη αμφιβληστροειδική απάντηση στον κεντρικό δακτύλιο 1 στις ομάδες Α, Β και Γ (p<0,001, p<0,001 και p<0,001, αντίστοιχα) και στον δακτύλιο 2 στην ομάδα Β (p=0,02) και παράταση του χρόνου στον δακτύλιο 5 στις ομάδες Α και Β (p=0,04 και p=0,04, αντίστοιχα). Παθολογικές εικόνες αυτοφθορισμού εμφάνισαν τρεις οφθαλμοί και αλλοιώσεις στην OCT ένας οφθαλμός, ενώ οι μάρτυρες δεν παρουσίασαν καμία διαταραχή (p=0,55 και p=1,00, αντίστοιχα). Συμπέρασμα: Το ΗΑΓ και το πολυεστιακό ΗΑΓ είναι πιο ευαίσθητες εξετάσεις από τη βυθοσκόπηση, τα ΔΙΛ, τον αυτοφθορισμό και την OCT ωχράς κηλίδας στην ανίχνευση πρώιμων αλλοιώσεων στον αμφιβληστροειδή ασθενών με ομόζυγη β-μεσογειακή αναιμία.
Αποτίμηση της βιοδραστικότητας σε εκχυλίσματα καφέ
Authors: Πρίφτης Αλέξανδρος
Published: September 2021

Ο καφές αποτελεί ένα από τα πιο δημοφιλή και ευρέως καταναλώσιμα ροφήματα παγκοσμίως, γεγονός που οφείλεται στα οργανοληπτικά του χαρακτηριστικά (γεύση και άρωμα). Το ρόφημα αυτό δημιουργείται έπειτα από επεξεργασία των κόκκων του φυτού Coffea sp και λόγω της φυτικής του προέλευσης χαρακτηρίζεται από πληθώρα βιοδραστικών ουσιών όπως είναι το αλκαλοειδές καφεΐνη και οι πολυφαινόλες. Η μεγάλη κατανάλωση του καφέ σε παγκόσμια κλίμακα έχει προκαλέσει το επιστημονικό ενδιαφέρον πολλών ερευνητών, με αποτέλεσμα να πραγματοποιούνται συνεχώς μελέτες για τη διερεύνηση της επίδρασης του ροφήματος αυτού στην ανθρώπινη υγεία. Έχουν προκύψει ποικίλα αποτελέσματα από αυτές τις μελέτες, όμως ο μηχανισμός δράσης του καφέ παραμένει ακόμη άγνωστος. Για το σκοπό της παρούσας διατριβής μελετήθηκαν εκχυλίσματα από 12 ποικιλίες καφέ ως προς τις αντιοξειδωτικές τους ιδιότητες. Εξετάστηκε τόσο η επίδραση του είδους του καφέ, της προέλευσης των κόκκων, της παρουσίας ή όχι της καφεΐνης και του βαθμού καβουρδίσματος. Όλα τα εκχυλίσματα επέδειξαν ισχυρή αντιοξειδωτική ικανότητα η οποία συσχετίστηκε ισχυρά με την περιεκτικότητα σε πολυφαινόλες. Σε δεύτερο στάδιο επιλέχθηκαν τρεις αντιπροσωπευτικές ποικιλίες και με τη βοήθεια in vitro δοκιμασιών, εκτιμήθηκε η αντιμεταλλαξιγόνος δράση, η ικανότητα προστασίας κυτταρικών μακρομορίων καθώς και η επιρροή των εκχυλισμάτων στην έκφραση γονιδίων που σχετίζονται με τους ενδογενείς μηχανισμούς αντιοξειδωτικής άμυνας. Αξίζει να αναφερθεί ο πολύπλοκος μηχανισμός δράσης των εκχυλισμάτων αναλόγως της χορηγούμενης συγκέντρωσης καθώς η βέλτιστη δραστικότητα παρατηρήθηκε σε υπομέγιστες συγκεντρώσεις. Τελικά, επιλέχθηκε το ισχυρότερο εκχύλισμα και χορηγήθηκε σε επίμυες (σε δόση που αντιστοιχεί σε φυσιολογική καθημερινή κατανάλωση) ώστε να εξεταστεί η επίδρασή του στην οξειδοαναγωγική κατάσταση διάφορων ιστών. Με βάση τα αποτελέματα, παρατηρήθηκε βελτίωση της οξειδοαναγωγικής κατάστασης όλων των ιστών κυρίως λόγω αύξησης των επιπέδων ανηγμένης γλουταθειόνης μέσω αυξημένης βιοσύνθεσης. Συνολικά, ο καφές σαν ρόφημα παρουσίασε σημαντικές ιδιότητες που τον καθιστούν μια πολύ σημαντική πηγή αντιοξειδωτικών μορίων μέσω της καθημερινής διατροφής μας έπειτα από κατανάλωση κατάλληλης ποσότητας.
Optimization of flexible production and supply systems
Authors: Παπαχρήστος Ιωάννης
Published: September 2021

Η διδακτορική διατριβή εστιάζει σε προβλήματα στοχαστικής βελτιστοποίησης που σχετίζονται με το σχεδιασμό και τη λειτουργία ευέλικτων συστημάτων παραγωγής και εφοδιασμού. Συγκεκριμένα, η διατριβή αποτελείται από δύο ενότητες: (α) προβλήματα ανάθεσης πόρων σε σειριακά συστήματα ουρών, και (β) προβλήματα που αφορούν στη χρήση εφεδρικών προμηθευτών για την αντιμετώπιση των κινδύνων διατάραξης της ομαλής λειτουργίας εφοδιαστικών αλυσίδων.Στην πρώτη ενότητα μελετήθηκαν μαρκοβιανά συστήματα ουρών δύο σταδίων, σε καθένα από τα οποία έχει ανατεθεί ένας εξειδικευμένος εξυπηρετητής, ενώ υπάρχει και ένας ευέλικτος εξυπηρετητής που μπορεί να ανατεθεί και στα δύο στάδια. Μελετήθηκαν διάφορες παραλλαγές του μοντέλου που προέκυψαν από υποθέσεις σχετικά με το βαθμό συνεργασίας δύο εξυπηρετητών και τη δυνατότητα διακοπής μιας εργασίας πριν την περάτωσή της. Για όλες τις παραλλαγές εξήχθησαν ιδιότητες της πολιτικής ανάθεσης των εξυπηρετητών που ελαχιστοποιεί το αναμενόμενο κόστος αναμονής. Στη δεύτερη ενότητα μελετήθηκαν μοντέλα τύπου εφημεριδοπώλη (newsvendor) με προμηθευτές χαρακτηριζόμενους από αβεβαιότητα ως προς την παράδοση του συνόλου της παραγγελίας. Ως μέσο αντιμετώπισης της αβεβαιότητας αυτής μελετήθηκε η χρήση ενός αξιόπιστου εφεδρικού προμηθευτή από τον οποίο εξασφαλίζεται αρχικά μια ποσότητα έναντι κάποιου τιμήματος, με τη δυνατότητα αγοράς μέρους της ποσότητας αυτής μετά την παράδοση από τον αναξιόπιστο προμηθευτή. Για διάφορες παραλλαγές του μοντέλου ανάλογα με τον τύπο της αβεβαιότητας (random yield, random capacity) και το χρόνο άσκησης του δικαιώματος αγοράς από τον εφεδρικό προμηθευτή (πριν ή μετά τη γνωστοποίηση της ζήτησης), προσδιορίστηκαν ιδιότητες των βέλτιστων τιμών της παραγγελίας προς τον αναξιόπιστο προμηθευτή και της εξασφαλισμένης ποσότητας από τον εφεδρικό προμηθευτή.
Ο ρόλος των οδών μεταγωγής σήματος Hedgehog και Notch στον γυναικολογικό καρκίνο
Authors: Πολυχρονίδου Γενοβέφα
Published: September 2021

Σκοπός αυτής της μελέτης ήταν η διερεύνηση της προγνωστικής αξίας κύριων μελών των οδών μεταγωγής σήματος Hedgehog (Gli, Patched-1, Shh, Smo) και Notch (Jag1, Notch2, Notch3), καθώς και μιας ομάδας πρωτεϊνών (ER, PgR , HER2/neu, Ki67, p53, p16, PTEN και MMR) που έχει φανεί ότι εμπλέκονται στην παθογένεση του καρκίνου του ενδομητρίου, σε σχέση με την κλινική έκβαση και κλασικά κλινικοπαθολογοανατομικά χαρακτηριστικά. Συνολικά, 204 ασθενείς με καρκίνο του ενδομητρίου που υποβλήθηκαν σε χειρουργείο από το 2004 έως το 2013 συμπεριλήφθηκαν στη μελέτη. Η αξιολόγηση της πρωτεϊνικής έκφραση των παραπάνω μορίων έγινε με ανοσοϊστοχημεία. Στην μονοπαραγοντική ανάλυση φάνηκε ότι η υψηλότερη έκφραση του Ki67, η έκφραση των πρωτεϊνών PTEN, p16, Notch2 και Notch3, καθώς και η επάρκεια του MMR σχετίστηκαν με αυξημένα ποσοστά υποτροπής και θνητότητας. Επιπλέον, η έκφραση της πρωτεΐνης Patched-1 σχετίστηκε με δυσμενέστερο DFS, ενώ η υπερέκφραση της p53 με δυσμενέστερο OS. Στην πολυπαραγοντική ανάλυση, οι ασθενείς με MMR επαρκείς όγκους είχαν πάνω από διπλάσιο κίνδυνο θανάτου σε σχέση με τους ασθενείς με MMR ανεπαρκείς όγκους (προσαρμοσμένο HR=2,19, 95% CI 1,05-4,58, p=0,036). Η θετικότητα στον Jag1 προσέδωσε μειωμένο κίνδυνο θνητότητας (HR=0,48, 95% CI 0,23-0,97, p=0,042). Ωστόσο, όπως φαίνεται από την ιεραρχική συσταδοποίηση, οι ασθενείς είχαν ευνοϊκότερη έκβαση όταν παρουσίαζαν υψηλή έκφραση της Jag1 πρωτεΐνης, απουσία των Notch2 και Notch3, ενώ δυσμενέστερη ήταν η πρόγνωση όταν και οι τρεις πρωτεΐνες είχαν υψηλή έκφραση. Η θετικότητα στην Patched-1 πρωτεΐνη σχετίστηκε με υψηλότερο κίνδυνο υποτροπής (HR = 2,04, 95% CI 1,05-3,96, p = 0,036). Συμπερασματικά, η παρεκκλίνουσα έκφραση βασικών πρωτεϊνών των οδών μεταγωγής σήματος Hedgehog και Notch, καθώς και η MMRd μπορεί να αποτελούν ανεξάρτητους προγνωστικούς παράγοντες υποτροπής και επιβίωσης σε ασθενείς με καρκίνο του ενδομητρίου.
Ο κινηματογράφος ως κειμενικό είδος στο μάθημα της λογοτεχνίας στη δευτεροβάθμια εκπαίδευση
Authors: Γιωτοπούλου Αικατερίνη
Published: September 2021

Η διατριβή έχει ως στόχο να τεκμηριώσει τη χρησιμότητα της παρουσίας του κινηματογράφου ως κειμενικού είδους στη διδασκαλία της λογοτεχνίας στη δευτεροβάθμια εκπαίδευση στην προοπτική του κριτικού γραμματισμού. Επιδιώξαμε να εμπλέξουμε τους μαθητές σε διαδικασίες συγκρότησης νοήματος στο μάθημα της λογοτεχνίας μέσα από τη χρήση κινηματογραφικών ταινιών. Εφαρμόσαμε μια έρευνα-δράση και μελετήσαμε την ανταπόκριση των μαθητών σε δραστηριότητες στις οποίες συνυπήρχαν κινηματογραφικές ταινίες, τηλεοπτικές σειρές και λογοτεχνικά κείμενα. Μας απασχόλησε αν η ερμηνεία των μαθητών χαρακτηρίζεται από κριτική ματιά ή επιφανειακή ανάγνωση των κειμένων, αν οι μαθητές λαμβάνουν υπόψη το ιστορικό, κοινωνικό και πολιτισμικό πλαίσιο και αν κατανοούν τις τεχνικές και τις συμβάσεις των λεκτικών, οπτικοακουστικών και πολυτροπικών κειμένων αυτοτελώς ή και σε σύγκριση. Επιχειρήσαμε να απαντήσουμε στο ερώτημα με ποιους τρόπους η κινηματογραφική ταινία, η τηλεοπτική σειρά και άλλα πολυτροπικά κείμενα μπορούν να ενταχτούν οργανικά και να υπηρετήσουν τους στόχους της λογοτεχνικής εκπαίδευσης στη δευτεροβάθμια εκπαίδευση.
Εκτίμηση της βαρύτητας της οξείας εκκολπωματίτιδας επί τη βάσει παραγόντων φλεγμονής ορού κατά την εισαγωγή του ασθενούς στο νοσοκομείο
Authors: Κεχαγιάς Αριστοτέλης
Published: September 2021

ΕΙΣΑΓΩΓΗ: Η αντιμετώπιση οξέος επεισοδίου εκκολπωματίδιδας απλού φλέγμονα (Hinchey Ia) ή περιορισμένης διάτρησης (Hinchey Ib) είναι συντηρητική, ενώ η ύπαρξη μεγάλου αποστήματος (> 4 εκ.) ή περιτονίτιδας χρήζει διαδερμικής παροχέτευσης ή χειρουργείου. Αναδρομικές μελέτες έχουν δείξει ότι το επίπεδο της αντιδρώσας πρωτεΐνης-C (CRP) ορού προβλέπει την ύπαρξη διάτρησης στην απεικόνιση, χωρίς να διαχωρίζει αν πρόκειται για περιορισμένη ή εκτεταμένη. Ο σκοπός της έρευνας είναι να διερευνήσει τον ρόλο της CRP στην πρόβλεψη εκτεταμένης διάτρησης (Hinchey >Ib) και ανάγκης επείγουσας παρέμβασης σε ασθενείς με οξεία εκκολπωματίτιδα.ΥΛΙΚΟ ΚΑΙ ΜΕΘΟΔΟΙ: Προοπτική καταγραφή κλινικών, εργαστηριακών και απεικονιστικών δεδομένων 99 συνεχών ασθενών οξείας εκκολπωματίτιδας, με απουσία σύγχρονων παράγοντων που επηρεάζουν το επίπεδο της CRP (πχ. ανοσοκαταστολή ή αυτοάνοσα νοσήματα).ΑΠΟΤΕΛΕΣΜΑΤΑ: Ογδόντα οκτώ ασθενείς είχαν φλέγμονα ή περιορισμένη διάτρηση, ενώ ένδεκα είχαν εκτεταμένη διάτρηση [CRP 80 mg/l και 236 mg/l αντίστοιχα, (p<0.001)]. Τα λευκά αιμοσφαίρια, ουδετερόφιλα/λεμφοκύτταρα, κρεατινίνη, σάκχαρο ορού, γενικευμένη περιτονίτιδα, ενοχλήσεις ουροποιητικού, και η αρχική τιμή CRP βρέθηκαν ως παράγοντες σχετιζόμενοι με την ύπαρξη εκτεταμένης διάτρησης στην απεικόνιση. Από αυτούς, μόνο η CRP αποτέλεσε ανεξάρτητο παράγοντα πρόβλεψης (p=0.038), με καλύτερη προβλεπτική τιμή τα 173 mg/l (ευαισθησία 90.9%, ειδικότητα 90.9%, p<0.001). Όλοι η ασθενείς που χρειάστηκαν επείγουσα παρέμβαση είχαν CRP >173 mg/l.ΣΥΜΠΕΡΑΣΜΑΤΑ: Η αρχική τιμή της CRP >173 mg/l προβλέπει την ύπαρξη εκτεταμένης διάτρησης σε ασθενείς με οξεία εκκολπωματίτιδα (μεγάλο απόστημα ή περιτονίτιδα). Αυτοί οι ασθενείς έχουν υψηλή πιθανότητα για επείγουσα επέμβαση ή διαδερμική παροχέτευση.
Climate change and biodiversity loss
Authors: Στεφανίδου Αναστασία
Published: September 2021

Σκοπός της διδακτορικής διατριβής ήταν η πειραματική διερεύνηση των μεταβολών της βιοποικιλότητας του φυτοπλαγκτού και των συνυπαρχόντων μικροευκαρυωτών στην βιοκοινότητα από την αύξηση της θερμοκρασίας και οι πιθανές επιπτώσεις αυτών στην απόκριση της βιοκοινότητας στην αύξηση/μείωση της αλατότητας. Βιοκοινότητες θαλάσσιου πλαγκτού από τον Όρμο της Θεσσαλονίκης και τη Βαλτική Θάλασσα (Kiel Bight) σε μεσοκόσμους αποτέλεσαν τις πειραματικές βιοκοινότητες-μοντέλα της έρευνας. Στα πειράματα μεσοκόσμου η αύξηση της θερμοκρασίας σχεδιάστηκε να λειτουργεί ως αρχικός παράγοντας καταπόνησης με σκοπό τη δημιουργία δύο ξεχωριστών πλαγκτικών βιοκοινοτήτων, μία που θα διατηρείται σε θερμοκρασία περιβάλλοντος και μία σε αυξημένη θερμοκρασία (+6 oC). Κατόπιν, οι δύο βιοκοινότητες υποβλήθηκαν σε καταπόνηση αλατότητας. Τρία επίπεδα αλατότητας διερευνήθηκαν, η αλατότητα περιβάλλοντος, η χαμηλή αλατότητα (-5 psu) και η υψηλή αλατότητα (+5 psu). Συνολικά 6 συνθήκες (2 επίπεδα θερμοκρασίας Χ 3 επίπεδα αλατότητας) εξετάστηκαν στα πειράματα μεσοκόσμων και για κάθε συνθήκη έγιναν 4 επαναλήψεις (24 πειραματικοί μεσόκοσμοι για κάθε περιοχή). Η απόκριση της κάθε πλαγκτικής βιοκοινότητας προσδιορίστηκε τόσο με την κλασική μέθοδο εξέτασης της σύνθεσης και αφθονίας των ειδών σε ανάστροφο μικροσκόπιο όσο και με τεχνικές αλληλούχισης νέας γενεάς (Illumina sequencing). Επίσης πραγματοποιήθηκε μέτρηση της βιοποικιλότητας με τις μετρικές δεικτών ποικιλότητας αριθμός ειδών, (πληθυσμιακή πυκνότητα) αφθονία και ισοκατανομή με βάση τα δεδομένα τόσο για τα μορφολογικά είδη όσο και τις ταξινομικές μονάδες βάσει αλληλουχιών του 18S rRNA γονιδίου . Επιπλέον, εξετάστηκε η λειτουργική βιοποικιλότητα κάθε βιοκοινότητας (μέσω των τροφικών προτιμήσεων των ταξινομικών μονάδων) και έγινε υπολογισμός της βιομάζας φυτοπλαγκτού. Η αλληλούχιση του 18S rRNA γονιδίου συνδυάστηκε με την αλληλούχιση του 18S rRNA με σκοπό να ταυτοποιηθούν οι ενεργοί και μη ενεργοί μικροοργανισμοί (φυτοπλαγκτικοί και αλληλεπιδρώντες ευκαρυώτες) και να μελετηθούν άγνωστες μέχρι πρότινος οικολογικές αποκρίσεις της μικροβιακής κοινότητας του θαλάσσιου περιβάλλοντος. Τέλος, εξετάστηκε σε χρονική κλίμακα συμβατή με τον χρόνο γενεάς και τον χρόνο απόκρισης των ειδών στις μετεωρολογικές συνθήκες (εβδομαδιαία ανάλυση) η βιοποικιλότητα της βιοκοινότητας του φυτοπλαγκτού του Όρμου Θεσσαλονίκης σε ετήσιο κύκλο μεταβολών της θερμοκρασίας νερού και της αλατότητας.
Ναυτική εργασία και ελληνικό κράτος
Authors: Σκουντής Βασίλειος
Published: September 2021

Αντικείμενο της διατριβής αποτέλεσε η ασκηθείσα κρατική πολιτική στη ναυτική εργασία και στην εμπορική ναυτιλία κατά το μεσοπόλεμο. Αναλύθηκαν οι επιπτώσεις της, το ιδεολογικό υπόβαθρο και τα συστήματα αξιών που κυριάρχησαν στη διαμόρφωση και στην εφαρμογή της καθώς κι ο ρόλος των εμπλεκομένων μερών και κυρίως των εφοπλιστών και των ναυτικών. Το ενδιαφέρον επικεντρώθηκε στη μελέτη των στοιχείων, που αφορούσαν στην προσαρμογή της ναυτικής εργασίας στις ομόχρονες διεθνείς, κατά μείζονα λόγο, συνθήκες της εμπορικής ναυτιλίας και δευτερευόντως της ελληνικής οικονομίας και κοινωνίας.
Species coexistence of marine nematodes
Authors: Βαφειάδου Άννα-Μαρία
Published: September 2021

Σύμφωνα με την κλασική οικολογική θεωρία της συνύπαρξης των ειδών, δύο λειτουργικά παρόμοια είδη δεν μπορούν να συνυπάρχουν λόγω του έντονου ανταγωνισμού∙ το ένα θα αποκλείσει το άλλο. Η διαφοροποίηση οικοθέσης είναι ο κύριος παράγοντας που ευννοεί τη συνύπαρξη των ειδών, καθώς τα ανταγωνιστικά είδη με παρόμοιες οικολογικές λειτουργίες μπορούν να διαφοροποιήσουν την οικολογική τους θέση, έτσι ώστε όσο μικρότερη είναι η αλληλεπικάλυψη των θέσεων τους, τόσο πιο σταθεροποιητικός είναι ο παράγοντας διαφοροποίσης. Εκτός από τους περιβαλλοντικούς παράγοντες που μπορούν να καθορίσουν μια εξειδίκευση οικοθέσης ενός είδους, οι αλληλεπιδράσεις των ειδών παίζουν επίσης ρόλο στην τροποποίηση της πραγματοποιηθείσας οικοθέσης και επηρεάζουν περαιτέρω τη δυναμική της συνύπαρξης. Η διαφοροποίηση των οικοθέσεων μπορεί να προκύψει από διάφορους μηχανισμούς που δεν αποκλείονται αμοιβαία. Διαφορετικές αποκρίσεις σε περιβαλλοντικούς παράγοντες, η διαφοροποίηση χρήσης πόρων και ο καταμερισμός μικροενδιαιτημάτων εξετάζονται σε αυτή τη διδακτορική διατριβή ως πιθανοί παράγοντες που οδηγούν σε διαφοροποίηση των οικοθέσεων των θαλάσσιων νηματωδών.
Systematic selection of working fluid mixtures for optimum solvent - based CO2 capture processes and organic rankine cycles
Authors: Ζαρογιάννης Θεόδωρος
Published: September 2021

Σ’ αυτή την εργασία προτείνεται για πρώτη φορά μια συστηματική προσέγγιση για την επιλογή μίγματος λαμβάνοντας υπόψη κριτήρια κυμαινόμενης ακρίβειας, ξεκινώντας από τις ιδιότητες του μίγματος σε σταθερή κατάσταση λειτουργίας και φτάνοντας μέχρι την ολοκληρωμένη επιλογή μίγματος, τον σχεδιασμό και τον ελέγχο της διεργασίας. Η εργασία δεν επικεντρώνεται στη συνδυαστική πολυπλοκότητα του προβλήματος, αλλά στη συστηματική ενσωμάτωση των ιδιοτήτων του μίγματος και των μοντέλων διεργασίας στον υπολογισμό των κριτηρίων επιλογής. Το βασικό σκεπτικό της προτεινόμενης προσέγγισης επικεντρώνεται στην βαθμιαία αξιολόγηση μεγάλων συνόλων δεδομένων υποψηφίων μιγμάτων για την επιθυμητή εφαρμογή. Ξεκινώντας από ένα σύνολο μειγμάτων, η προτεινόμενη προσέγγιση καθιστά δυνατή τη σταδιακή αξιολόγησή τους και τη βελτίωσή τους χρησιμοποιώντας μοντέλα ολοένα και υψηλότερης ακρίβειας. Οι ολοένα και πιο πολύπλοκοι υπολογισμοί που απαιτούνται από τη χρήση τέτοιων μοντέλων αντισταθμίζονται από την αναγνώριση και την απομάκρυνση επιλογών με χαμηλή απόδοση. Η προτεινόμενη προσέγγιση μπορεί να συνοψιστεί στα κάτωθι: α) Από το στάδιο "Απόδοση διεργασίας σε σταθερή κατάσταση λειτουργίας" έως το στάδιο “Στατικής λειτουργικότητας απόδοσης της διεργασίας." Αφορούν διεργασίες δέσμευσης CO2 μετά τη καύση. Σκοπός της παρούσας προσέγγισης είναι ο γρήγορος εντοπισμός αποτελεσματικών ως προς την δέσμευση CO2 συνδυασμών αμινών, οι οποίες μπορούν στη συνέχεια να αξιολογηθούν χρησιμοποιώντας διεξοδικά μοντέλα πρόβλεψης ή πειράματα. Μια πολυκριτηριακή μεθοδολογία επιλογής εφαρμόζεται για να αξιολογηθούν μίγματα που επιτρέπουν την αντιστάθμιση υψηλών και χαμηλών επιδόσεων στις πολλαπλές ιδιότητες που χρησιμοποιούνται ως κριτήρια επιλογής, αποφεύγοντας μίγματα που είναι ακατάλληλα για δέσμευση CO2. β) H προσέγγιση συνεχίζεται με το στάδιο "Απόδοση δυναμικής διεργασίας" και τον "Ολοκληρωμένο σχεδιασμός και έλεγχο της διεργσίας". Επικεντρώνεται σε διεργασίες ORC. Σκοπός της παρούσας εργασίας είναι να διερευνηθεί η επίδραση νέων και συμβατικών εργαζόμενων μέσων στην αξιολόγηση του οργανικού κύκλου Rankine (ORC). Διαφορετικά εργαζόμενα μέσα και χαρακτηριστικά της διεργασίας του οργανικού κύκλου παρουσιάζουν διαφορετική ευαισθησία στις διακυμάνσεις των λειτουργικών συνθηκών του κύκλου
Σύνθεση C - γλυκοζιτών ως αναστολέων των SGLT2 πρωτεϊνών
Authors: Τριαντακωνσταντή Βιργινία
Published: September 2021

Στα πλαίσια της παρούσας διδακτορικής διατριβής μελετήθηκε η σύνθεση δύο αναστολέων των SGLT2 πρωτεϊνών, του ertugliflozin και του dapagliflozin. Όσον αφορά το ertugliflozin, στόχος ήταν εκτός από την ολική σύνθεση του και η εύρεση των βέλτιστων συνθηκών για την ανάπτυξη του σε βιομηχανική κλίμακα, χρησιμοποιώντας εύκολες μεθόδους και οικονομικά αντιδραστήρια. Για τη σύνθεση του dapagliflozin αλλά και ανάλογων αναστολέων των SGLT2 πρωτεϊνών, μελετήθηκε η εύρεση μίας νέας μεθόδου για το σχηματισμό β-C-άρυλο γλυκοζιτών από α-ιωδογλυκοζίτες. Πιο συγκεκριμένα: το κεφάλαιο α της διδακτορικής διατριβής παρουσιάζεται αρχικά τι είναι ο σακχαρώδης διαβήτης τύπου 2 στον οποίο στοχεύουν οι αναστολείς των SGLT2 πρωτεϊνών, ποια είναι η βιολογική τους δράση καθώς και πως οδηγήθηκαν οι επιστήμονες στη σύνθεση αυτών των αναστολέων ύστερα από την απομόνωση του phlorizin, του πρώτου φυσικού αναστολέα των SGLT2 πρωτεϊνών. Ακόμη, παρουσιάζονται προηγούμενες συνθέσεις του ertugliflozin ύστερα από βιβλιογραφική ανασκόπηση, καθώς και τα μειονεκτήματα αυτών με αποτέλεσμα να είναι αναγκαία η εύρεση μίας νέας μεθόδου για τη σύνθεση του. Επίσης, περιγράφονται μέθοδοι για το σχηματισμό εκλεκτικά α- και β- C-άρυλο γυκοζιτών και εφαρμογή αυτών στη σύνθεση του dapagliflozin. Στο κεφάλαιο β παρουσιάζονται αρχικά τα αποτελέσματα για τη σύνθεση του ertugliflozin από την L-αραβινόζη καθώς και τα διάφορα προβλήματα που δημιουργήθηκαν κατά τη σύνθεση του, όπως ήταν η επιμερείωση ενός κρίσιμου ενδιαμέσου για τη συνθετική πορεία καθώς και η χαμηλή εκλεκτικότητα της αντίδρασης διϋδροξυλίωσης, και πως αυτά αντιμετωπίστηκαν. Για να ξεπεραστούν τα παραπάνω προβλήματα θεωρήθηκε μία νέα συνθετική οδός από τον L-τρυγικό εστέρα, η οποία όμως λόγω αδυναμίας απομόνωσης ορισμένων ενδιαμέσων καθώς και την αδυναμία οξείδωσης μιας βενζυλικής αλκοόλης δεν οδήγησε στη σύνθεση του ertugliflozin. Ακόμη, παρουσιάζεται η σύνθεση του ertugliflozin σε 12 στάδια και συνολική απόδοση 8.6% από τη D-γλυκόζη, η οποία παρουσιάζει αρκετά πλεονεκτήματα σε σχέση με τις υπάρχουσες συνθετικές πορείες όπως είναι η χρήση οικονομικών αντιδραστηρίων. Τέλος, στο κεφάλαιο β παρουσιάζεται η σύνθεση α-ιωδογλυκοζιτών και αντίδραση αυτών αρχικά με το απλό αντιδραστήριο grignard, ώστε να βρεθούν οι βέλτιστες συνθήκες για το σχηματισμό β-C-άρυλο γλυκοζιτών. Στη συνέχεια, περιγράφεται ο σχηματισμός του dapagliflozin σε δύο στάδια ύστερα από αντίδραση C-άρυλο γλυκοζυλίωσης του σταθερού α-ιωδογλυκοζίτη που φέρει τις πιβαλόυλο ομάδες, ως προστατευτικές ομάδες των υδροξυλίων, με το κατάλληλο αντιδραστήριο Grignard και κατόπιν απομάκρυνση των προστατευτικών ομάδων. Στο κεφάλαιο γ παρουσιάζονται αναλυτικά οι πειραματικές μεθόδοι που ακολουθήθηκαν καθώς και τα φασματοσκοπικά δεδομένα των ενώσεων που απομονώθηκαν. Ακόμη, παρουσιάζεται η βιβλιογραφία που χρησιμοποιήθηκε για τη συγγραφή της συγκεκριμένης διδακτορικής διατριβής και τέλος, εικόνες φασμάτων ορισμένων κρίσιμων ενδιαμέσων.
Έλληνες της Αμερικής, εμβάσματα και μετασχηματισμός τοπικών κοινοτήτων στην παλαιά Ελλάδα (1890 - 1940)
Authors: Τουργέλη Παναγιώτα
Published: September 2021

Η διατριβή εξετάζει τη συμβολή των Ελλήνων μεταναστών των Ηνωμένων Πολιτειών της Αμερικής στον οικονομικό, κοινωνικό και πολιτισμικό μετασχηματισμό των κοινοτήτων καταγωγής τους από τα τέλη του 19ου αιώνα έως το Δεύτερο Παγκόσμιο Πόλεμο. Επικεντρώνεται στην Παλαιά Ελλάδα και ειδικά στην Πελοπόννησο, περιοχή η οποία τροφοδότησε μαζικά την προπολεμική υπερατλαντική εκροή. Ενσωματώνει στοιχεία της συζήτησης που αναπτύχθηκε τις τελευταίες δεκαετίες στη διεθνή βιβλιογραφία γύρω από τα «διεθνικά κοινωνικά πεδία» και τα «κοινωνικά εμβάσματα» και προσεγγίζει τη μετανάστευση ως διαδικασία ενθηκευμένη σε συλλογικά μοντέλα οικογενειακών και κοινοτικών κοινωνικών πρακτικών. Η μελέτη αναδεικνύει τους τρόπους και τα μέσα, καθώς επίσης τους τομείς και το βαθμό στον οποίο η ελληνική αγροτική κοινωνία επικοινώνησε με τις κοινότητες των αποδήμων της και επηρεάστηκε από τη διατλαντική κινητικότητα, τις οικονομικές, υλικές και πολιτισμικές ροές τους. Περιγράφει το διεθνικό κοινωνικό χώρο που δημιουργήθηκε μεταξύ της ελληνικής επαρχίας και των αμερικανικών μεγαλουπόλεων μέσα από τις συστηματικές διατοπικές επαφές και διασυνοριακές ανταλλαγές τις οποίες εξασφάλιζαν σε μετανάστες και μη μετανάστες τα κοινωνικά δίκτυα, οι εθνοτοπικές συλλογικότητες και οι διεθνικές υπηρεσίες της εποχής (ταχυδρομεία, υπερωκεάνιες εταιρίες, τράπεζες, Τύπος). Αναλύει συστηματικά και σε βάθος χρόνου τις οικονομικές, κοινωνικές και πολιτισμικές αλλαγές που πραγματοποιήθηκαν στις κοινότητες καταγωγής των μεταναστών, τα λιμάνια διέλευσής τους και τα αστικά κέντρα στα οποία πολλοί παλιννοστούντες εγκαταστάθηκαν, κατανάλωσαν και επένδυσαν τις οικονομίες τους, εστιάζοντας στην οικογένεια, τους συγγενείς, τους συμπατριώτες, τους εκπροσώπους των τοπικών συλλόγων και τους πολυάριθμους επαγγελματίες οι οποίοι διεκδικούσαν μερίδιο από τα μεταναστευτικά κέρδη. Ταυτόχρονα διερευνά τα όρια των μετασχηματισμών, τις διαπραγματεύσεις και τις ρήξεις που σημειώνονταν στις διεθνικές σχέσεις μεταξύ μεταναστών/ παλιννοστούντων/ παρεπιδημούντων, τοπικών φορέων και κατοίκων. Καταδεικνύει ότι η ενσωμάτωση της ελληνικής επαρχίας στο εκτεταμένο διατλαντικό καπιταλιστικό σύστημα δεν γινόταν μόνο μέσω της αποστολής εργατικού δυναμικού και των κερδών των υπερωκεάνιων ατμοπλοϊκών εταιριών αλλά και μέσα από τα οικονομικά εμβάσματα, τα πολιτισμικά ερεθίσματα και τις κοινωνικές επιδράσεις. Προβάλλει δηλαδή τη λειτουργία της μετανάστευσης ως ενός από τους μηχανισμούς μετασχηματισμού του ελληνικού αγροτικού χώρου με διαφοροποιημένη κοινωνική δυναμική μέσα στο χρόνο.
Ανασχεδιασμός της επιμόρφωσης των εκπαιδευτικών
Authors: Παπαδοπούλου Μαρία
Published: September 2021

Η Ανακοίνωση της Ευρωπαϊκής Ένωσης «Ανασχεδιασμός της εκπαίδευσης: επενδύοντας στις δεξιότητες για καλύτερα κοινωνικοοικονομικά αποτελέσματα» (2012) αποτέλεσε την αφόρμηση αλλά και τη βάση πάνω στην οποία εδράζεται η ανά χείρας ερευνητική απόπειρα. Η εκπαίδευση καλείται να ανταποκριθεί στις προκλήσεις του 21ου αιώνα με επαναπροσδιορισμό των εκπαιδευτικών στόχων και πρακτικών και να επικεντρωθεί σε τρεις προτεραιότητες: αναβάθμιση της Ποιότητας, ανοικτή και ευέλικτη Πρόσβαση και επιμερισμός της Χρηματοδότησης. Η επιτυχία του εκπαιδευτικού αυτού εγχειρήματος προϋποθέτει «εκπαιδευτικούς με υψηλή ποιότητα που είναι καλά εκπαιδευμένοι» (ό.π:13). Επομένως, ο «Ανασχεδιασμός της εκπαίδευσης» είναι αναγκαίο να συνοδευτεί με τον ανάλογο «Ανασχεδιασμό της επιμόρφωσης» που θα υπηρετήσει τις τρεις προτεραιότητες και με βάση αυτές θα ανασχεδιαστεί και θα οργανωθεί, προκειμένου οι αναμορφωμένοι εκπαιδευτικοί να βοηθήσουν τους νέους να προσαρμοστούν σε μια παγκόσμια αγορά εργασίας. Ο ανασχεδιασμός της εκπαίδευσης και της επιμόρφωσης συνδέονται άρρηκτα και με τον επαναπροσδιορισμό του επαγγελματισμού του σύγχρονου εκπαιδευτικού που απαιτείται να καθοριστεί με σαφήνεια «μέσω κριτηρίων που θα βασίζονται στις ικανότητες» (ό.π:14), οι οποίες θα καθιστούν τον σύγχρονο εκπαιδευτικό υπηρέτη της κοινωνίας και της οικονομίας της γνώσης, της πληροφορίας και της τεχνολογίας. Ο ανασχεδιασμός δεν περιορίζεται στην Ευρώπη αλλά αποτελεί παγκόσμιο φαινόμενο στο οποίο καλούνται να υπακούσουν όλες οι χώρες παρά τα διαφορετικά εθνικά, οικονομικά και κοινωνικά τους χαρακτηριστικά. Η Ελλάδα, όπως και οι περισσότερες χώρες, διάγει περίοδο ανασχεδιασμού της εκπαίδευσης και της κατάρτισης σύμφωνα με τις παγκόσμιες και ευρωπαϊκές επιταγές. Η παρούσα έρευνα επιδιώκει να καταγράψει τις αναδυόμενες αλλαγές και τον βαθμό ανταπόκρισης της ελεύθερης αγοράς, των θεσμών και των εκπαιδευτικών στις παγκόσμιες και ευρωπαϊκές εκθέσεις, συστάσεις, οδηγίες και συμβουλές συμμόρφωσης.
Δομικός και λειτουργικός χαρακτηρισμός φυσικών μεταλλάξεων της απολιποπρωτεΐνης A-I
Authors: Γκολφινοπούλου Χριστίνα
Published: September 2021

Αν και τα χαμηλά επίπεδα της χοληστερόλης της λιποπρωτεΐνης υψηλής πυκνότητας (high density lipoprotein-cholesterol, HDL-C) θεωρούνται ανεξάρτητος παράγοντας κινδύνου για την ανάπτυξη καρδιαγγειακής νόσου (ΚΑΝ), πρόσφατες μελέτες έδειξαν ότι τα υψηλά επίπεδα HDL-C δεν αποτελούν από μόνα τους αθηροπροστευτικό δείκτη και πρέπει να συνοδεύονται από την ύπαρξη λειτουργικής HDL. Κύρια πρωτεΐνη της HDL είναι η απολιποπρωτεΐνη Α-Ι (αποΑ-Ι), η οποία κατέχει καίριο ρόλο στη βιογένεση, τη δομή και τις λειτουργίες της HDL. Οι αθηροπροστατευτικές ιδιότητες της HDL περιλαμβάνουν την ικανότητα εκροής χοληστερόλης από τα μακροφάγα του αρτηριακού τοιχώματος, την αντιφλεγμονώδη/ αντιοξειδωτική δράση, καθώς και τη διατήρηση της ακεραιότητας του ενδοθηλίου. Στην παρούσα διατριβή αξιολογήθηκε εάν επηρεάζονται οι ιδιότητες της HDL ασθενών με αγκυλοποιητική σπονδυλίτιδα (ΑΣ), η οποία σχετίζεται με αυξημένο κίνδυνο ΚΑΝ. Τα αποτελέσματα έδειξαν ότι η HDL ασθενών με ΑΣ παρουσιάζει διαταραγμένες αντιαθηρογόνες ιδιότητες. Η διαταραχή των ιδιοτήτων της HDL μπορεί να συνιστά μοριακή σύνδεση μεταξύ της ΑΣ και της ΚΑΝ. Επιπλέον, στην παρούσα διατριβή διερευνήθηκε η σχέση της δομής της αποΑ-Ι με τις λειτουργίες της αποΑ-Ι και της HDL. Συγκεκριμένα, μελετήθηκε, με τη χρήση βιοφυσικών τεχνικών και in vitro ή κυτταρικών δοκιμασιών, η επίδραση στη δομή και τις αθηροπροστατευτικές ιδιότητες της αποΑ-Ι/HDL τριών φυσικά απαντώμενων σημειακών μεταλλάξεων της αποΑ-Ι, των L144R, A164S και L178P, οι οποίες έχουν σχετιστεί με αυξημένο κίνδυνο ανάπτυξης ΚΑΝ ή/και με χαμηλά επίπεδα HDL-C. Επίσης, μελετήθηκε η επίδραση μιας νέας μετάλλαξης της αποΑ-Ι, της V19L, η οποία σχετίστηκε με αυξημένα επίπεδα HDL-C και μειωμένο κίνδυνο ανάπτυξης ΚΑΝ, στη δομή και τις αθηροπροστατευτικές ιδιότητες της αποΑ-Ι/HDL. Συνολικά, τα ευρήματα έδειξαν ότι η εισαγωγή σημειακών μεταλλάξεων στην αποΑ-Ι μπορεί να επιφέρει σημαντικές αλλαγές στη διαμόρφωση της πρωτεΐνης, καθώς και στις αντιαθηρογόνες λειτουργίες της αποΑ-Ι και της HDL. Προτείνεται, ότι οι αλλαγές αυτές θα μπορούσαν να εξηγήσουν τη μεταβολή των επιπέδων HDL-C ή/και τη μεταβολή του κινδύνου ανάπτυξης ΚΑΝ, που έχουν σχετιστεί με τις μελετηθείσες μεταλλάξεις.
Ανάπτυξη οπτικών ανοσοαισθητήρων για την ταυτόχρονη ανίχνευση τοξικών ουσιών σε τρόφιμα
Authors: Πάγκαλη Βαρβάρα
Published: September 2021

Στην παρούσα διατριβή αναπτύχθηκε οπτικός βιοαισθητήρας τύπου Mach-Zehnder για τον προσδιορισμό χωρίς τη χρήση ιχνηθετών τεσσάρων μυκοτοξινών, ωχρατοξίνης Α (ΟΤΑ), αφλατοξίνης Β1 (AFB1), φουμονισίνης Β1 (FB1) και δεοξυνιβαλενόλης (DON), σε δείγματα μπύρας. Ο αισθητήρας βασίστηκε σε μια συστοιχία από δέκα συμβολόμετρα Mach-Zehnder (MZI), κάθε ένα μονολιθικά ολοκληρωμένο με την αντίστοιχη ευρέος φάσματος πηγή φωτός, σε μια μόνο ψηφίδα πυριτίου. Ο προσδιορισμός πολλαπλών αναλυτών επετεύχθη με ακινητοποίηση διαφορετικών ειδικών δεσμευτικών αντιδραστηρίων (προϊόντα συζεύξεως μυκοτοξίνης-πρωτεΐνης) στους διαφορετικούς αισθητήρες της ίδιας ψηφίδας. Η ανάλυση διεξήχθη με διαβίβαση, μέσω εξωτερικής αντλίας, πάνω από τις ψηφίδες, μιγμάτων βαθμονομητών ή δειγμάτων με διαλύματα των ειδικών μονοκλωνικών αντισωμάτων, ακολουθούμενη από αντίδραση με διάλυμα αντισώματος αίγας κατά των γ-σφαιρινών ποντικού. Οι αντιδράσεις παρακολουθήθηκαν σε πραγματικό χρόνο με συνεχή καταγραφή των φασμάτων εξόδου, τα οποία στη συνέχεια υποβλήθηκαν σε διακριτό μετασχηματισμό Fourier για να μετατραπούν οι μετατοπίσεις του φάσματος σε μετατοπίσεις φάσεων. Τα όρια ανίχνευσης που επιτεύχθηκαν για τις AFB1, FB1, DON και ΟΤΑ σε μπύρα ήταν 0,8, 5,6, 20 και 2,0 ng/ml αντίστοιχα, ενώ η διάρκεια της ανάλυσης κατά τον ταυτόχρονο προσδιορισμό των AFB1, FB1 και DON ήταν 12 λεπτά, ενώ για τον μεμονωμένο προσδιορισμό της ΟΤΑ 50 λεπτά. Οι τιμές ανάκτησης κυμάνθηκαν από 85 έως 116% σε δείγματα μπύρας με γνωστές συγκεντρώσεις των τεσσάρων μυκοτοξινών. Επιπλέον, αναλύθηκαν μπύρες διαφορετικών τύπων και προέλευσης με τον αναπτυχθέντα βιοαισθητήρα και τα αποτελέσματα συγκρίθηκαν με εκείνα που παρήχθησαν από καθιερωμένες εργαστηριακές μεθόδους, υποστηρίζοντας περαιτέρω την ακρίβεια του προτεινόμενου βιοαισθητήρα.
Εξωγενείς διαταρακτικοί παράγοντες και χρηματοπιστωτικές αγορές
Authors: Σταγιάννης Απόστολος
Published: September 2021

Η παρούσα μελέτη λοιπόν εστιάζει στις επιπτώσεις απρόβλεπτων γεγονότων σε ανεπτυγμένες και μη χρηματιστηριακές αγορές, προσπαθώντας να διακρίνει κλάδους και εταιρίες που επηρεάζονται, με στόχο την κατανόηση των επιπτώσεων, τον εξορθολογισμό των απρόβλεπτων γεγονότων και τη μείωσητης αβεβαιότητας.
Ολοκληρώσιμες δομές στη θεωρία των χορδών
Authors: Μητσούλας Ιωάννης
Published: September 2021

Μελετούμε κλασσικές λύσεις της μποζονικής θεωρίας χορδών στο χώρο RxS2, οι οποίες αντιστοιχούν σε ελλειπτικές λύσεις της εξίσωσης sine-Gordon. Η εύρεση αυτών των λύσεων γίνεται με συστηματικό τρόπο, μέσω της αντιστροφής της αναγωγής Pohlmeyer, ενώ οι λύσεις κατηγοριοποιούνται με βάση τα ανάλογά τους στην ανηγμένη κατά Pohlmeyer θεωρία. Στις λύσεις αυτές συμπεριλαμβάνονται τα spiky strings, καθώς και άλλες γνωστές λύσεις, όπως το σωματίδιο BMN, η χορδή GKP και τα giant magnons, οι οποίες αποτελούν ειδικά όρια της γενικής λύσης και αποκαλύπτουν πολλά ενδιαφέροντα χαρακτηριστικά της αντιστοιχίας AdS/CFT. Οι φυσικές ιδιότητες των λύσεων της θεωρίας χορδών αντιστοιχίζονται με αυτές των αναλόγων τους στην ανηγμένη κατά Pohlmeyer θεωρία. Ένα ενδιαφέρον παράδειγμα τέτοιας αντιστοιχίας αποτελεί ο αριθμός των ακίδων (spikes) της χορδής, ο οποίος αντιστοιχεί στο τοπολογικό φορτίο της αντίστοιχης λύσης στην sine-Gordon θεωρία. Επιπλέον, στο πλαίσιο του δυϊσμού sine-Gordon/Thirring, το τοπολογικό φορτίο αντιστοιχεί στον φερμιονικό αριθμό του μοντέλου Thirring, το οποίο οδηγεί σε μία κατηγοριοποίηση των λύσεων σε φερμιονικά αντικείμενα και μποζονικά συμπυκνώματα. Επίσης, η παραμετροποίηση των λύσεων, η οποία επιβάλλεται κατά κάποιον τρόπο από την αντιστροφή της αναγωγής Pohlmeyer, διευκολύνει τη μελέτη της σχέσης διασποράς της χορδής. Πιο συγκεκριμένα, βρίσκουμε ένα άπειρο σύνολο τροχιών στον παραμετρικό χώρο των λύσεων, για τις οποίες η σχέση διασποράς μπορεί να εκφραστεί σε κλειστή μορφή, όχι μόνο στο όριο απείρου μεγέθους, αλλά και οσοδήποτε μακριά από αυτό. Στη συνέχεια βρίσκουμε νέες κλασσικές λύσεις της θεωρίας χορδών στο χώρο RxS2 μέσω εφαρμογής της μεθόδου ένδυσης σε λύσεις της θεωρίας χορδών με ελλειπτικές λύσεις ως ανάλογα κατά Pohlmeyer. Αυτό υλοποιείται μέσω της χρήσης του απλούστερου δυνατού παράγοντα ένδυσης, ο οποίος έχει μόνο δύο πόλους, που βρίσκονται στον μοναδιαίο κύκλο στο μιγαδικό επίπεδο. Η διαδικασία αυτή είναι ισοδύναμη με τη δράση ενός μετασχηματισμού Backlund στις αντίστοιχες λύσεις της εξίσωσης sine-Gordon. Οι νέες αυτές λύσεις μπορούν να σχεδιαστούν από έναν επίκυκλο σταθερής ακτίνας, του οποίου το κέντρο διατρέχει την αρχική λύση, χαρακτηριστικό που είναι γενικό και σχετίζεται με τη μορφή του απλούστερου παράγοντα ένδυσης. Μελετούμε το ζήτημα ύπαρξης κβαντικών δέσμιων καταστάσεων έξω από τον ορίζοντα μίας Galileon μελανής οπής κάνοντας χρήση της προσέγγισης WKB. Αποδεικνύεται ότι για κάποιο εύρος τιμών της σταθεράς σύζευξης μεταξύ του βαθμωτού πεδίου και του τανυστή Einstein, η οποία εμφανίζεται στη μετρική της Galileon μελανής οπής, σχηματίζεται ένα δυναμικό Regge-Wheeler, που περιέχει ένα τοπικό πηγάδι δυναμικού. Μεταβάλλοντας την ισχύ της εν λόγω σύζευξης μελετήθηκε η συμπεριφορά των δέσμιων καταστάσεων, οι οποίες είτε ήταν παγιδευμένες στο πηγάδι δυναμικού, είτε διαπερνούσαν τον ορίζοντα της Galileon μελανής οπής.
Aspects of metric affine gravity with torsion and non - metricity
Authors: Ιωσηφίδης Δαμιανός
Published: September 2021

Η παρούσα διατριβή είναι αφιερωμένη στη μελέτη των Μετρικά-Αφινικών θεωριών της βαρύτητας και των εφαρμογών στην κοσμολογία. Η διατριβή οργανώνεται ως εξής. Στο πρώτο Κεφάλαιο ορίζουμε τις διάφορες γεωμετρικές ποσότητες που χαρακτηρίζουν μια μη-Ριμανιαν γεωμετρία. Στο δεύτερο κεφάλαιο συζητάμε το χτύσιμο μοντέλων Μετρικά-Αφινικής Βαρύτητας (MAΒ). Στο Κεφάλαιο 3 χρησιμοποιούμε μια πολύ γνωστή διαδικασία για να διεγείρουμε τους βαθμούς ελευθερίας στρέψης και επεκτείνουμε τα αποτελέσματα και για μη-μετρικότητα. Στη συνέχεια, στο Κεφάλαιο 4 που φαίνεται να είναι το πιο σημαντικό κεφάλαιο της διατριβής, τουλάχιστον όσον αφορά τη χρήση του σε εφαρμογές, παρουσιάζουμε ένα βήμα προς βήμα τρόπο επίλυσης της αφινικής σύνδεσης (ή αλλιώς συνοχής) σε μη-Ριμάνιες γεωμετρίες, για πρώτη φορά στη βιβλιογραφία. Μια περίεργη περίπτωση f (R) μελετάται στο κεφάλαιο 5. Αυτή είναι η conformal (καθώς και projective) αμετάβλητη θεωρία f (R) = a R ^ {2} η οποία περιέχει έναν απροσδιόριστο κλιμακωτό βαθμό ελευθερίας. Στη συνέχεια, στρέφουμε την προσοχή μας στην Κοσμολογία με στρέψη και μη μετρικότητα (Κεφάλαιο 6). Στο Κεφάλαιο 7, διατυπώνουμε και χτίζουμε την απαραίτητη θεωρία για τη διαίρεση 1 + 3 του γενικευμένου χωροχρόνου. Έχοντας διασαφηνίσει τα λεπτά σημεία (που γενικά προέρχονται από τη μη μετρικότητα) στην προαναφερθείσα διατύπωση, προσεγγίζουμε προσεκτικά τη γενικευμένη εξίσωση Raychaudhuri παρουσία τόσο στρέψης όσο και μη μετρικότητας (μαζί με καμπυλότητα). Αυτό, ως έχει, είναι η πιο γενική μορφή της εξίσωσης Raychaudhuri που υπάρχει στη βιβλιογραφία. Κλείνουμε αυτή τη διατριβή εξετάζοντας τρεις δυνατούς μετασχηματισμούς κλίμακας που μπορεί να θεωρήσει κάποιος σε μια μετρικά-αφινική γεωμετρία.
Ν.Γ. Πεντζίκης: η τέχνη της διακειμενικής αναφοράς
Authors: Πασπαλάκης Αντώνιος
Published: September 2021

To πεντζικικό κείμενο εμφανίζει την ιδιαιτερότητα να έχει πάρα πολλές διακειμενικές αναφορές και άρα βασίζεται σε μεγάλο βαθμό από την λογοτεχνική ή πολιτισμική παράδοση στην οποία παραπέμπει. Αυτές οι αναφορές είναι και το υλικό το οποίο επεξεργαστήκαμε στην εργασία μας. Πρώτα μελετάμε την θεωρητική παράδοση του εννοιολογικά προβληματικού όρου της διακειμενικής αναφοράς και προσπαθούμε να κατασκευάσουμε τα θεωρητικά μας εργαλεία. Στη συνέχεια, και ως προϊόν μετά-ανάλυσης, προχωρούμε σε μια πρόταση ενός ερμηνευτικού μοντέλου της εκάστοτε διακειμενικής αναφοράς, την οποία και θα εφαρμόσουμε δειγματοληπτικά στο έργο του Πεντζίκη. Στο τρίτο κεφάλαιο θα την εφαρμόσουμε συνολικά στη συλλογή πεζογραφημάτων Μητέρα Θεσσαλονίκη. Στο πρώτο μέρος του επιμέτρου θέτουμε ειδικότερα θέματα της θεωρίας για τη διακειμενική αναφορά, ενώ στο δεύτερο έχουμε αποδελτιωμένες τις διακειμενικές αναφορές του Πεντζίκη, οι οποίες ειδικά θα μπορούσαν να λειτουργήσουν ως ένα είδος υπομνηματισμού του συνόλου του έργου του.
Το μυστήριο της Ιεροσύνης στη μέση και ύστερη περίοδο του Βυζαντίου
Authors: Κάραλης Ηλίας
Published: September 2021

Η παρούσα έρευνα ασχολείται με τις τάξεις των χειροτονιών των τριών ειδικών ευχαριστιακών λειτουργημάτων του διακόνου, του πρεσβυτέρου και του επισκόπου μέσα στα συμβατικά χρονικά όρια της μέσης και ύστερης βυζαντινής περιόδου (843-1453). Η προσέγγιση του θέματος επιτυγχάνεται με την χρήση των μεθόδων της Ιστορίας γενικότερα και της Ιστορίας της Λατρείας ειδικότερα, με κύριο έργο την ανίχνευση, την απομόνωση, την αξιολόγηση και την παρουσίαση πληροφοριών από τις άμεσες και έμμεσες ιστορικές πηγές τής υπό εξέταση περιόδου σύμφωνα με την προηγηθείσα και σύγχρονη βιβλιογραφία. Προς τούτο το περιεχόμενο της μελέτης μας κατανέμεται σε τέσσερα κεφάλαια. Στα τρία πρώτα εξετάζεται η τελετουργική των χειροτονιών επί τη βάσει των έμμεσων ιστορικών πηγών. Στο πρώτο κεφάλαιο εξετάζουμε την χειροτονία του διακόνου όπως διαμορφώνεται στα ευχολόγια, παρατηρούμε την εξέλιξη και την πρόσθεση τελετουργικών στοιχείων και ερευνούμε τις πιθανές αιτίες. Σε αυτό συμβάλουν και οι άμεσες πηγές όπως το κανονικό δίκαιο, τα λειτουργικά υπομνήματα και οι έμμεσες πηγές, όπως τα αγιολογικά κείμενα. Με τον ίδιο τρόπο προσέγγισης ακολουθούν και τα δύο επόμενα κεφάλαια. Έτσι, στο δεύτερο κεφάλαιο που αφορά την χειροτονία του πρεσβυτέρου παρουσιάζουμε την τάξη σύμφωνα με τα χειρόγραφα, το κανονικό δίκαιο, τα λειτουργικά υπομνήματα και τα αγιολογικά κείμενα.Το τρίτο κεφάλαιο που αναφέρεται στην επισκοπική χειροτονία και είναι εκτενέστερο, λόγω του όγκου των αναφορών σε πηγές. Η παρουσίαση της τάξεως επιτυγχάνεται με την ανάλυση των ευχολογίων, των λειτουργικών υπομνημάτων, του κανονικού δίκαιου. Σε αυτό το κεφάλαιο προστίθεται μια ξεχωριστή ενότητα, στην οποία διερευνάται η Ομολογία της Πίστεως, διότι ναι μεν είναι στάδιο της εκλογής αλλά βαθμηδόν λαμβάνει χώρα ακριβώς πριν την χειροτονία.Στο τέταρτο κεφάλαιο ασχολούμαστε με την ανάλυση των εικαστικών αποδόσεων των χειροτονιών ως άμεσες ιστορικές πηγές. Προσέτι, συγκεντρώνουμε, καταγράφουμε και σχολιάζουμε τις σχετικές παραστάσεις αντλώντας στοιχεία για την τελετουργική παρουσίαση των χειροτονιών, αναζητώντας ταυτόχρονα την θεολογική τους ερμηνεία. Αρχικά ερευνώνται τα αίτια και οι προϋποθέσεις για την γένεση και την εξέλιξη των εικαστικών αποδόσεων των χειροτονιών. Προχωρούμε στην διερεύνηση και αποσαφήνιση όρων με την βοήθεια των σωζόμενων επιγραφών της τελετής και τέλος αναλύουμε και περιγράφουμε τα εικονογραφικά στοιχεία που εντάσσονται στις εικαστικές αποδόσεις των χειροτονιών.Σε μια ξεχωριστή εντότητα παρατίθεται ο κατάλογος των εικαστικών μαρτυριών, ο οποίος ακολουθεί-κατά το μέτρο του δυνατού- την χρονολογική σειρά με ομαδοποίηση το είδος του μνημείου. Τέλος η ερευνά μας ολοκληρώνεται με τα συμπεράσματα και ακολουθούν οι βιβλιογραφικοί πίνακες, οι οποίοι ταξινομούνται σε πηγές και σε βοηθήματα ελληνόγλωσσα και ξενόγλωσσα.
Υπολογιστική ανάλυση, σχεδίαση και χαρακτηρισμός περιοδικών δομών μεταϋλικών και σύνθεση διατάξεων κυματοδήγησης και επίπεδων κεραίων για μικροκυματικές συχνότητες και ασύρματες επικοινωνίες 5G
Authors: Νήτας Μιχάλης
Published: September 2021

Στα πλαίσια αυτής της διατριβής πραγματοποιήθηκε υπολογιστική ανάλυση περιοδικών διατάξεων μεταϋλικών με τη μέθοδο των πεπερασμένων στοιχείων. Επίσης, προτάθηκε μία τεχνική εξαγωγής καταστατικών παραμέτρων τεχνητών μέσων που συνδυάζει την ανάλυση ιδιοτιμών και τη μεσοστάθμιση πεδίου στα όρια του μοναδιαίου κελιού. Τέλος, σχεδιάζονται και βελτιστοποιούνται διατάξεις κυματοδήγησης και επίπεδων κεραιών για ασύρματες μικροκυματικές συχνότητες και εν δυνάμει χρήση τους σε συχνότητες δικτύων 5G.